Pohjolan Voiman Askanaavalle suunnitteleman pumppuvoimalaitoshankkeen YVA-ohjelma nähtävillä – myös hankkeen Puhti-toimisto aukeaa Kemijärvellä

**Pohjolan Voiman tytäryhtiö PVO-Vesivoiman Puhti-pumppuvoimalaitoshankkeen ympäristövaikutusten arviointiohjelma (YVA) on nyt nähtävillä. Hankkeen YVA-ohjelma on jätetty Lapin ELY-keskukselle ja siihen voi tutustua sekä esittää sisällöstä näkemyksiä 5.6. saakka. Ohjelmaa esitellään yleisötilaisuudessa** **21.5. klo 17.00 Kemijärven kulttuurikeskuksen auditoriossa, ja se löytyy myös ympäristöhallinnon verkkosivuilta sekä esimerkiksi alueen kirjastoista. YVA-ohjelman jättäminen käynnistää YVA-menettelyn, johon kuuluvat tutkimukset ja selvitykset jatkuvat vuoden 2026 loppuun saakka. Tämän myötä hankkeen Puhti-toimisto avautuu kuntalaisille Kemijärven toimitaloon toukokuussa.**

PVO-Vesivoima Oy suunnittelee Kemijärven Askanaavalle laajimmillaan noin 500 megawatin (MW) pumppuvoimalaitosta sekä 36 kilometrin mittaista 400 kilovoltin (kV) voimajohtoa, joka kulkisi suurimmaksi osaksi jo olemassa olevan 110 kV:n voimajohdon rinnalla. Mahdollisen pumppuvoimalaitoksen energiavarastona toimisi Askanaavalle padottava vesiallas.

YVA-ohjelma on suunnitelma siitä, miten mahdollisen hankkeen ympäristövaikutusten arviointi tehdään. Nyt kommentoitavana olevassa ohjelmassa esitellään hanke, sen toteutusvaihtoehdot, selvitettävät vaikutukset sekä se, miten hankkeesta viestitään ja miten paikalliset voivat siihen osallistua. Puhti-hankkeen YVA-ohjelmassa on huomioitu yhtiön tähän saakka käymiä keskusteluja paikallisten sidosryhmien kanssa: sekä ohjelman laatimista varten perustetun seurantaryhmän että muiden kemijärveläisten kanssa.

**YVA-menettely jatkuu vuoden 2026**

”Meille on keskeistä avoin vuorovaikutus paikallisten kanssa ja nyt käsillä on tärkeä, yhteinen vaikuttamisen paikka: toivomme, että kaikki halukkaat kertovat näkemyksiään YVA-ohjelmastamme ELY-keskukselle tai suoraan meille. Näin voimme ottaa ajatukset huomioon tulevissa selvityksissä ja suunnittelussa. Kuten tähänkin asti, vastaamme mielellämme kaikkiin hankkeesta ja ohjelmasta herääviin kysymyksiin”, PVO-Vesivoiman toimitusjohtaja ja Puhti-hankkeen päävastuullinen **Jani Pulli** sanoo.

YVA-ohjelman jättäminen ELY-keskukselle käynnistää samalla YVA-menettelyn, jonka aikana kerätään kattavasti tietoa hankkeen vaikutuksista ja keinoista vähentää taikka estää haitallisia vaikutuksia. YVA-menettely on tarkoitus saada päätökseen vuoden 2026 loppuun mennessä. Nämä arviointivaiheen tulokset ja hankkeen vaihtoehdot kootaan myöhemmin YVA-selostukseen, joka tulee myös julkisesti nähtäväksi.

”Haluamme tehdä ympäristövaikutusten arvioinnin mahdollisimman perusteellisesti. Selvitämme monin eri keinoin hankkeen välittömiä ja välillisiä vaikutuksia sekä ihmisiin, luonnonympäristöön että rakennettuun ympäristöön. Olemme jo saaneet arvokasta ohjausta hankkeen seurantaryhmältä”, Puhti-hankkeen projektipäällikkö, Pohjolan Voima Oyj:n tuotannon kehityksen päällikkö **Markus Pyykönen** sanoo.

**Hankkeen Puhti-toimisto avautuu kuntalaisille 22.5. Kemijärven toimitaloon**

PVO-Vesivoima avaa Puhti-hankkeelle toimiston Kemijärven toimitalolle torstaina 22.5.2025 osoitteeseen Vapaudenkatu 8. Kaikki hankkeesta, pumppuvoimasta ja vesivoimasta kiinnostuneet ovat tervetulleita matalalla kynnyksellä tutustumaan hankkeeseemme ja keskustelemaan avainhenkilöidemme kanssa.

Paikan päällä toimistolla kuntalaisten kanssa keskustelevat ympäristöpäällikkö Veli-Matti Hämäläinen sekä ympäristöjohtaja Aaro Horsma. Jatkossa toimisto on avoinna muutamana päivänä kuukaudessa. Ilmoitamme tarkemmista ajankohdista ennakkoon hankkeemme kanavissa ja lehti-ilmoituksilla.

**TIETOA YMPÄRISTÖVAIKUTUSTEN ARVOINTIOHJELMASTA**

PVO-Vesivoima Oy on jättänyt Lapin ELY-keskukselle YVA-ohjelman Askanaavalle suunnitellusta mahdollisesta pumppuvoimalaitoksesta sekä sen voimajohdosta.

Arviointiohjelma on nähtävillä 7.5.–5.6.2025 Lapin ELY-keskuksessa (Hallituskatu 3 B), Kemijärven kaupungin palvelupiste Sortteerissa (Vapaudenkatu 8), Rovaniemen kaupungin palvelupiste Osviitassa (Koskikatu 19), Kemijärven kaupunginkirjastossa (Hietaniemenkatu 5), Rovaniemen asemakirjastossa (Lapinkävijäntie 2) 1.6. asti ja 2.–5.6. Rovaniemen pääkirjaston pääovien edessä olevassa konttikirjastossa (Jorma Eton tie 6) sekä sähköisesti osoitteessa [www.ymparisto.fi/askanaavan-pumppuvoimahanke-YVA.](https://www.ymparisto.fi/askanaavan-pumppuvoimahanke-YVA)

Arviointiohjelmasta voi esittää mielipiteitä kirjallisesti toimittamalla ne viimeistään 5.6.2025 Lapin ELY-keskukseen sähköpostitse osoitteeseen kirjaamo.lappi(at)ely-keskus.fi tai postitse osoitteeseen Lapin ELY-keskus, Hallituskatu 3 B tai PL 8060, 96101 Rovaniemi.

Hanketta ja ympäristövaikutusten arviointiohjelmaa esitellään ja siitä voi keskustella kaikille avoimessa yleisötilaisuudessa keskiviikkona 21.5.2025 klo 17 Kemijärven kulttuurikeskuksen auditoriossa (Hietaniemenkatu 5). Tilaisuuden kahvitarjoilu alkaa klo 16.30. Voit osallistua tilaisuuteen myös etänä. Linkki etäyhteyteen julkaistaan osoitteessa www.ymparisto.fi/askanaavan-pumppuvoimahanke-YVA.

YVA-ohjelman mukaisesti selvitämme vaikutukset muun muassa luontoon, vesistöihin, maaperään sekä yhteisöihin, elinkeinoihin ja talouteen. Erilaisia tutkimuksia, selvityksiä ja arviointeja tehdään vuoden 2025 ja alkuvuoden 2026 aikana. Osa tutkimuksista on sidoksissa vuodenaikaan, joiden mukaan niitä teemme. Joitakin selvityksiä, kuten maatutkauksia ja lumijälkilaskentaa, olemme tehneet jo keväällä 2025.

YVA-konsulttinamme toimii Sweco Finland Oy. Ympäristövaikutusten arviointimenettely on tarkoitus saada päätökseen vuoden 2026 loppuun mennessä.

**TIETOA HANKKEESTA**

Suunnittelemme Kemijärven Askanaavalle suurimmillaan noin 500 megawatin (MW) pumppuvoimalaitosta sekä 36 kilometrin mittaista voimajohtoa (400 kV), josta suuri osa sijoittuisi olemassa olevan 110 kV:n Pirttikoski-Jumisko voimajohdon rinnalle. Pumppuvoimalaitoksen energiavarastona toimisi Askanaavalle maastonmuotoja hyödyntäen padottava vesiallas, jonka pinta-ala olisi laajimmillaan noin 300 hehtaaria. Käytännössä pinta-ala vastaisi hieman alle puolta Rovaniemen lentokentästä. Sieltä vesi purettaisiin tunnelia pitkin Kemijärveen.

Puhti-nimisessä hankkeessamme suunniteltava pumppuvoimalaitos mahdollistaa sähkön varastoinnin jopa viikon ajaksi. Pumppuvoimalaitoksen tehtävänä olisi tasata ja varmistaa sähkön tuotantoa. Kun sähköä on tarjolla paljon, vettä pumpattaisiin Kemijärvestä ylempänä sijaitsevaan energian varastointialtaaseen. Kun sähköstä on pulaa, vesi laskettaisiin varastointialtaasta turbiinin läpi takaisin Kemijärveen.

**Lisätietoja:**

Jani Pulli, toimitusjohtaja, PVO-Vesivoima Oy, puh. 050 386 2680, jani.pulli@pvo.fi

Markus Pyykönen, Puhti-hankkeen projektipäällikkö, tuotannon kehityksen päällikkö, Pohjolan Voima Oyj, puh. 040 840 2428, markus.pyykonen@pvo.fi